Il-medja tar-rata tat-tiġdid tal-ismijiet tad-dominju .eu baqgħet 80%, li hija rata għolja ħafna meta mqabbla mal-medja industrijali ta’ 73%.

Ix-xenarju tal-ismijiet tad-dominju nbidel b'mod drammatiku f’dawn l-aħħar sentejn minħabba l-introduzzjoni tal-gTLDs ġodda wara l-ftuħ tal-ispazju tal-gTLD mill-Korporazzjoni tal-Internet dwar l-Ismijiet u n-Numri Assenjati (ICANN). Fil-mument tal-abbozzar ta’ dan ir-rapport, kienu ġew iddelegati 684 gTLDs ġodda. B’mod ġenerali, ir-reġistrazzjonijiet tagħhom jammontaw għal 6.3 miljun isem tad-dominju u l-ogħla waħda hija .xyz bi ftit aktar minn 1 miljun reġistrazzjoni. Madankollu, is-suq il-ġdid tal-gTLD ma laħaqx l-aspettattivi kollha minħabba li d-domanda tal-utent kienet ħafna inqas milli mistenni. Fil-livell tas-ccTLD l-impatt kien marġinali s’issa, iżda għal raġunijiet varji — fosthom is-saturazzjoni tas-suq, aktar kompetittività, aktar setgħa fil-livell tar-reġistranti, billi xi wħud minnhom saru reġistri u viċi versa. Huwa stmat li t-tkabbir tas-ccTLDs se jnaqqas il-pass u mill-2017 jista' saħansitra jitreġġa' lura.

Meta wieħed iqis ix-xejra storika u s-sitwazzjoni preżenti tas-suq u t-tbassir għat-tkabbir futur, l-għan huwa li tinżamm rata ta’ tkabbir fir-reġistrazzjonijiet ta’ madwar 4% fis-sena.

4.L-Ismijiet tad-Dominju Internazzjonalizzati (IDNs)

4.1.IDNs .eu

L-introduzzjoni tal-IDNs fl-ogħla livell hija materja li taqa’ fil-kompetenza tal-ICANN. Fis-16 ta’ Novembru 2009, l-ICANN nediet il-Proċess Mgħaġġel IDN ccTLD biex tiffaċilita l-introduzzjoni tal-estensjonijiet tad-Dominju tal-Ogħla Livell tal-Internet li jirrappreżentaw il-kodiċijiet tal-pajjiżi (eż. .gr, .bg, .eu) li jużaw karattri mhux Latini (eż. karattri Ċirilliċi, Griegi, Għarab u Ċiniżi).

Abbażi tas-sottomissjonijiet lill-Kummissjoni minn Ċipru, il-Greċja u l-Bulgarija dwar il-verżjonijiet preferuti tagħhom tas-suffiss .eu, l-EURid issottometta applikazzjoni lill-ICANN biex jiftaħ ir-reġistrazzjoni għall-verżjonijiet Ċirilliċi u Griegi tat-TLD .eu fil-5 ta’ Mejju 2010. L-istring Griega .ευ u dik Ċirillika .ею tqiesu bħala simili b’tali mod li joħlqu konfużjoni minħabba li diġà teżisti l-istring ASCII ccTLD (.eu) u għalhekk l-introduzzjoni tagħhom daħlet fi proċess twil ta’ valutazzjoni.

Filwaqt li l-valutazzjoni tal-istring Ċirillika (.ею) tlestiet b’suċċess, l-istring Griega (.ευ) ma għaddietx mill-fażi tal-proċess tal-valutazzjoni teknika għar-raġuni li hija, "jew viżwalment identika jew viżwalment konfondibbli ma' mill-inqas tliet strings tal-ISO 646-BV ".eu", ".ev", u ".ey"". Il-Kummissjoni ordnat lill-EURid biex jissospendi t-talba possibbli ta’ delega tal-istring Ċirillika (.ею) sakemm ġew solvuti l-kwistjonijiet marbuta mal-istring Griega (.ευ).

Fil-perjodu kopert minn dan ir-rapport, il-Kummissjoni u l-EURid żviluppaw il-pjan ta’ implimentazzjoni ta’ livell għoli tal-IDN.eu. Il-pjan, li ntbagħat minn EURid f’Settembru 2014, jiddefinixxi l-approċċ li għandu jiġi segwit fit-tnedija ta' .eu bil-Grieg u ċ-Ċirilliku (pereżempju li jippermetti biss Grieg.Grieg), kif ukoll arranġamenti għall-ġestjoni tal-legat tas-sistema attwali (ASCII mhux Latin).

Fl-20 ta’ Jannar 2014, EURid, wara ftehim mal-Kummissjoni dwar l-istrateġija li għandha tiġi segwita, ressaq talba għal valutazzjoni mill-ġdid tal-istring.ευ lill-Extended Process Similarity Review Panel (EPSRP) (Bord ta’ Reviżjoni tax-Xebħ tal-Proċess Estiż) u bgħat ittra lill-Bord tal-ICANN biex jiġbed l-attenzjoni dwar tħassib u jindika l-inkonsistenzi fil-pjan ta’ implimentazzjoni tal-IDN ccTLD attwali u l-linji gwida tal-EPSRP ippubblikati mill-ICANN f’Novembru 2013. Ir-rispons mill-ICANN ma indirizzax b’mod adegwat bosta mill-punti li tqajmu.

L-eżitu tal-valutazzjoni tal-EPSRP twassal lill-EURid fl-10 ta’ Ottubru 2014 u ġie ppublikat fuq is-sit tal-ICANN għal kummenti pubbliċi fis-17 ta’ Ottubru 2014. Il-Bord ma kienx tal-fehma li .ευ kien simili b’tali mod li jiġi konfuż ma' ".ev" u ".ey", iżda li seta jiġi konfuż ma ".EV" u ".EY". Il-linji gwida tal-bord lingwistiku ma kienu jinkludu l-ebda proċedura li l-panel lingwistiku għandu japplika f’każ li xi string mitluba titqies simili b’tali mod li toħloq konfużjoni ma string b'ittri kbar, iżda mhux b’ittri żgħar.

F’diversi laqgħat mal-ICANN, il-Kummissjoni u r-rappreżentanti tal-EURid enfasizzaw id-dgħufija u s-superfiċjalità tal-proċess ta’ valutazzjoni tax-xebh tal-istrings ġenerali, li huwa estremament strett għall-ambjent tas-ccTLD, iżda ħafna aktar liberali fir-rigward tal-ispazju l-ġdid tal-gTLD, fejn applikazzjonijiet għal strings bħal .hotel u .hotels jew .car u .cars ma kinux meqjusa simili b’tali mod li joħolqu konfużjoni u ġew approvati. Fil-mument tal-abbozzar ta’ dan ir-rapport, il-Bord tal-ICANN ta istruzzjonijiet lill-persunal tal-ICANN u lis-ccNSO biex jeżaminaw mill-ġdid il-Proċess Aċċellerat biex jipprovdu gwida f’każijiet ta’ xebh ma' strings b'ittri kbar iżda mhux b'ittri żgħar.

Il-multilingwiżmu għandu għeruqu fit-Trattati tal-Unjoni Ewropea u l-inkoraġġiment, il-promozzjoni u l-iffaċilitar tal-multilingwiżmu huwa wieħed mill-prinċipji ta’ gwida għall-istituzzjonijiet tal-UE. Għal dan il-għan huwa objettiv ta’ politika importanti li s-ccTLD .eu tkun disponibbli fil-kitbiet l-oħra Ewropej.

5.Il-funzjonament tar-Reġistru

5.1.Ir-Reġistru

L-EURid hija organizzazzjoni mingħajr skop ta' qligħ, għall-Ewropa kollha, bl-uffiċċju prinċipali tiegħu f'Diegem (il-Belġju) u b'uffiċċji reġjonali fi Stokkolma, Praga u Pisa. Huwa magħmul minn żewġ membri fundaturi: DNS Belgium (ir-reġistru .be) u l-Istituto di Informatica e Telematica (ir-reġistru .it), u tmien membri assoċjati: ARNES (ir-reġistru .si), CZ.NIC (ir-reġistru .cz), Business Europe (konfederazzjoni ta’ 39 federazzjoni relatati mal-industrija minn 33 pajjiż) ECTA Internet Committee (European Community Trademark Association), EMOTA (European Multi-channel and Online Trade Association), IAB Europe (Interactive Advertising Bureau), CECUA (Confederation of European Computer Users) u UEAPME (European Association of Craft, Small and Medium-sized Enterprises). Is-servers EURid prinċipali jinsabu fil-Belġju (Brussell) u fin-Netherlands (Amsterdam).